## Pravilnik o kućnom redu u zatvorima za izvršavanje pritvora

### NN 135/1999 (10.12.1999.), Pravilnik o kućnom redu u zatvorima za izvršavanje pritvora

# MINISTARSTVO PRAVOSUÐA

Na temelju članka 118. Zakona o kaznenom postupku (»Narodne
novine«, broj 110/97. i 27/98.) ministar pravosuđa donosi

## PRAVILNIK

### O KUĆNOM REDU U ZATVORIMA ZA IZVRŠAVANJE PRITVORA

I. TEMELJNE ODREDBE

Članak 1.

Ovim Pravilnikom pobliže se uređuje izvršavanje
pritvora i postupanje s pritvorenicima, organizacija dnevnog života
pritvorenika, te ostvarivanje njihovih prava i obveza.

Članak 2.

Pritvoreniku mora biti dostupan ovaj Pravilnik i odredbe Zakona
o kaznenom postupku koje se odnose na pritvor, kako bi se upoznao
sa svojim pravima i obvezama.

Članak 3.

Prema pritvoreniku mora se postupati sukladno ratificiranim međunarodnim
konvencijama, ustavnim i zakonskim odredbama koje reguliraju pravni
status osobe lišene slobode prije pravomoćnosti sudske
odluke.

Na maloljetne pritvorenike primjenjuju se i odredbe članka
74. Zakona o sudovima za mladež.

Članak 4.

Pritvor se mora izvršavati tako da se ne vrijeđa osobu
i dostojanstvo pritvorenika, čuvajući njegovo tjelesno
i duševno zdravlje, vodeći pri tome računa da
se održi potreban red i stegu u zatvoru.

Članak 5.

Pritvorenikova sloboda i prava mogu biti ograničeni u mjeri
potrebnoj da se ostvari svrha radi kojeg je određen pritvor,
spriječi bijeg pritvorenika, spriječi počinjenje
kaznenog djela te otkloni opasnost po život i zdravlje ljudi.

Članak 6.

Nadzor nad izvršavanjem pritvora obavlja predsjednik nadležnog
suda ili sudac kojeg on odredi te sudac za mladež ako je
pritvorenik maloljetnik, koji tjednim obilaskom pritvorenika utvrđuje
kako se pritvorenici hrane, kako zadovoljavaju ostale potrebe
i kako se s njima postupa.

Pritvorenik ima pravo slobodno i bez nadzora kontaktirati sa sucem
i podnositi pritužbe.

Članak 7.

Pritvoreniku se osigurava ravnopravan položaj tijekom izvršavanja
pritvora neovisno o njegovoj rasi, boji kože, spolu, jeziku,
vjeri, političkom ili drugom uvjerenju, nacionalnom ili
socijalnom podrijetlu, imovini, rođenju, naobrazbi, društvenom
položaju ili drugim osobinama.

Članak 8.

Pritvorenik ne smije biti izložen torturi, prisilnom radu
i okrutnom i nehumanom postupanju.

Članak 9.

Pritvorenik, ni uz njegov pristanak, ne smije biti podvrgnut medicinskom
ili znanstvenom pokusu.

Članak 10.

Glede ostvarivanja svojih prava i zakonom zaštićenih
interesa pritvorenik se može, sukladno dnevnom rasporedu,
prijaviti na razgovor upravitelju zatvora ili osobi koju ovlasti
upravitelj.

Članak 11.

Na zahtjev pritvorenika, odmah po pritvaranju ili premještanju
iz jednog mjesta pritvaranja u drugo, zatvorski službenik
će o tome obavijestiti članove njegove obitelji ili
drugu osobu koju pritvorenik odredi.

Ako je pritvorenik priveden po tjeralici, uprava zatvora će
o tome u najkraćem roku izvijestiti nadležni sud.

Ako je pritvorenik stranac, on će, bez odgode, biti upoznat
s pravom kontaktiranja s konzularnim ili diplomatskim predstavnicima
države čiji je državljanin ili države koja
je na drugi način ovlaštena za primanje takvih obavijesti,
sukladno međunarodnom pravu, ili ako je bjegunac ili osoba
bez državljanstva, s predstavnicima nadležne međunarodne
organizacije za zaštitu prava osoba s takvim statusom.

Članak 12.

Pritvoreniku se osigurava zadovoljavanje potreba u primarnoj,
polikliničko-konzilijarnoj i stacionarnoj zdravstvenoj
zaštiti sukladno općim propisima o zdravstvenoj zaštiti.

Članak 13.

Stegovna odgovornost pritvorenika regulirana je sukladno Zakonu
o kaznenom postupku.

Članak 14.

Upravitelj zatvora odgovoran je za pravilnu primjenu propisa o
postupanju prema pritvorenicima.

II. PRIJAM U ZATVOR

Članak 15.

Pritvorenika se može primiti i zadržati u zatvoru samo
na osnovi rješenja kojim je određen ili produljen pritvor,
koje je dostavljeno upravi zatvora istodobno kad i pritvoreniku,
a najkasnije prilikom njegovog dovođenja.

Članak 16.

Prilikom prijama pritvorenika utvrdit će se istovjetnost
prema podacima iz rješenja o pritvoru i osobne iskaznice
ili na drugi odgovarajući način, te izvršiti
detaljna osobna pretraga i detaljna pretraga pritvorenikovih stvari.

Članak 17.

O svakom pritvoreniku prilikom prijama u zatvor unose se podaci
u maticu pritvorenika.

U maticu pritvorenika upisuju se: matični broj, datum i
sat zaprimanja u zatvor; prezime, očevo i rođeno ime;
dan, mjesec i godina rođenja te JMBG; mjesto, općina
i država rođenja; prebivalište ili boravište;
narodnost i državljanstvo; zanimanje; podatak o zdravstvenom
osiguranju i osnov; kazneno djelo (naziv i članak); naziv
suda koji je odredio ili produžio pritvor (broj i datum rješenja);
podaci o podignutoj optužnici; datum i sat otpuštanja
iz zatvora; naziv suda koji je odobrio otpuštanje iz pritvora
(broj i datum rješenja); datum upućivanja u drugo kazneno
tijelo.

Članak 18.

Za svakog pritvorenika ustrojava se osobnik pritvorenika, u koji
uprava zatvora prikuplja, obrađuje i pohranjuje podatke o
pritvoreniku.

Osobnik iz stavka 1. ovoga članka sadržava:

1) podatke o pritvoreniku i pritvoru (prijepis podataka iz matice
pritvorenika, rješenja o određivanju i ukidanju pritvora
i druga dokumentacija),

2) podatke o psihofizičkom stanju pritvorenika (zdravstvena
dokumentacija),

3) podatke o radu koji pritvorenik obavlja (pisani zahtjev za
rad pritvorenika, odobrenje suca, radna sposobnost, potvrda o
zdravstvenom stanju za rad sa živežnim namirnicama,
obračun naknade za rad, nagrade i sl.),

4) podatke o ponašanju pritvorenika i primijenjenim stegovnim
mjerama (izjava pritvorenika, zapisnik o stegovnom postupku, prijedlog
upravitelja za izricanje stegovne mjere sucu, rješenja o
stegovnim mjerama, obavijest o odbijanju hrane, samoozljeđivanju,
pokušaju suicida, anketni upitnik, i sl.),

5) po potrebi i druge podatke bitne za izvršavanje pritvora
(evidencije o prijemu paketa, posjetama obitelji i odvjetnika,
prijamu pošiljaka i sl.).

Članak 19.

Pritvoreniku će se, odmah po prijamu, ako je neophodno,
na njegovo traženje pružiti zdravstvena zaštita,
o čemu daje pisanu izjavu.

Opći liječnički pregled pritvorene osobe obavit
će se u roku od 24 sata po prijamu pritvorenika, a najkasnije
u roku od 72 sata.

U slučaju kada liječnik procijeni da postoji sklonost
pritvorenika samoubojstvu, oduzet će se i privremeno zadržati
stvari pogodne za počinjenje samoubojstva (npr. remen za
hlače, vezice za cipele, vrpce, trake i sl.). O istom će
se pritvoreniku izdati pisana potvrda, a on ima pravo prigovora
upravitelju. Prema ovoj kategoriji pritvorenika poduzet će
se pojačane mjere nadzora.

III. PRETRAGA PRITVORENIKA I ODUZIMANJE STVARI

Članak 20.

Detaljna osobna pretraga pritvorenika obavlja se na takav način
da se time ne vrijeđa dostojanstvo i osobni integritet.

Pretragu pritvorenika obavlja službena osoba istog spola,
a pretrazi obvezno prisustvuju dva službenika istog spola
kao pritvorenik.

Članak 21.

Pritvorenik prilikom prijama u zatvor, po izvršenoj osobnoj
pretrazi i izvršene detaljne pretrage stvari, može zadržati
kod sebe stvari za osobnu uporabu i to: odjeću i obuću
uključujući vezice za cipele i remen za hlače,
dioptrijske naočale i ostala ortopedska pomagala, pribor
za dopisivanje, medicinsku dokumentaciju i dokumentaciju vezanu
za kazneni postupak, telefonske kartice, cigarete i upaljač,
pribor za održavanje osobne higijene (osim boca pod pritiskom)
u količini dostatnoj za osobnu uporabu, a koje ne ometaju
boravak u prostoriji i ne remete dnevni raspored.

Stvari iz stavka 1. ovoga članka mogu se oduzeti i privremeno
zadržati na pologu iz razloga sigurnosti, o čemu se
pritvoreniku daje potvrda, a pritvorenik ima pravo prigovora upravitelju
zatvora.

Članak 22.

Pritvoreniku se prilikom prijama u zatvor oduzimaju: osobni dokumenti,
oružje, streljivo, noževi, škare, igle, britve,
žileti za brijanje i slične stvari pogodne za samoozljeđivanje
ili ozljeđivanje drugih osoba, hrana, alkoholna i bezalkoholna
pića, lijekovi i medicinski pribor, narkotička sredstva,
telefonski aparati svih vrsta, prijenosne radio stanice, pisaći
strojevi i osobna računala.

Sredstva za praćenje javnih medija (radio i TV prijamnici
i sl.) po pregledu se mogu vratiti pritvoreniku na njegov zahtjev,
ili čuvati na pologu.

Članak 23.

O oduzimanju stvari ovlašteni zatvorski službenik sastavit
će potvrdu, u koju unosi podatke o broju, vrsti i količini
oduzetih stvari.

Potvrdu i kopiju potvrde o oduzetim stvarima potpisuje zatvorski
službenik koji je obavio pregled i oduzimanje stvari i pritvorenik.

Pritvoreniku se uručuje kopija potvrde ovjerena službenim
pečatom.

Članak 24.

Ako se kod pritvorenika nađu predmeti za koje se osnovano
sumnja da su u svezi s izvršenjem kaznenog djela, oduzet
će se i o tome obavijestiti sud koji je odredio pritvor.
O oduzetim predmetima pritvoreniku se uručuje potvrda.

Članak 25.

Oduzete stvari koje nisu u svezi s izvršenjem kaznenog djela,
čuvaju se i osiguravaju od oštećenja u za to
određenoj prostoriji.

IV. POLOG NOVCA I DRAGOCJENOSTI

Članak 26.

Pritvorenika se upoznaje s mogućnošću čuvanja
novca, vrijednosnica i dragocjenosti na pologu zatvora, odnosno
s mogućnošću predaje tih stvari osobi koju on
odredi.

Novac na pologu čuva se sukladno pravilima o financijskom
poslovanju, a pritvorenik njime može slobodno raspolagati.

Vrijednosnice i dragocjenosti pritvorenik može držati
na pologu zatvora ili kod sebe.

Za novac, vrijednosnice i dragocjenosti koje pritvorenik zadržava
kod sebe, uprava zatvora ne snosi odgovornost.

Pritvoreniku, čiji se novac, vrijednosnice ili dragocjenosti
čuvaju na pologu, daje se pisana potvrda.

V. SMJEŠTAJ

Članak 27.

Pritvorenici se smještaju u posebni odjel zatvora odvojeno
od osuđenih i prekršajno kažnjenih osoba.

Članak 28.

O smještaju pritvorenika odlučuje upravitelj zatvora
ili osoba koju on ovlasti.

Tijekom trajanja pritvora, iz razloga sigurnosti, pritvorenika
se može premještati iz sobe u sobu.

Članak 29.

Neposredno prije smještaja u sobu pritvorenik će se
okupati.

Na prijedlog zdravstvene službe, iz zdravstvenih i higijenskih
razloga, pritvorenika se može obrijati i ošišati.

Članak 30.

Prema mogućnostima zatvora, uzimajući u obzir psihofizičke
osobine pritvorenika, kao i njegove želje, pritvorenik se
smješta u sobu gdje je zajednički smještaj (najmanje
3 osobe) ili u jednokrevetnu sobu.

Sobe za smještaj pritvorenika moraju ispunjavati prostorne,
zdravstvene i higijenske uvjete.

Članak 31.

U istu prostoriju neće se smjestiti: pritvorenici koji nisu
istoga spola; supočinitelji kaznenog djela samo na zahtjev
nadležnog suca i za vrijeme koje on odredi; te po mogućnosti,
pritvorenici koji su počinili kazneno djelo u povratu.

Članak 32.

Maloljetnog pritvorenika smjestit će se u pravilu, odvojeno
od punoljetnih osoba.

Iznimno upravitelj zatvora, uz suglasnost suca za mladež
može odrediti da maloljetni pritvorenik bude u pritvoru zajedno
s punoljetnim osobama, ako bi pojedinačni smještaj
maloljetnog pritvorenika dulje trajao.

Maloljetnog pritvorenika neće se smjestiti zajedno s punoljetnim
osobama koji su povratnici, ovisnici, homoseksualci, te drugim
osobama koje bi na njega štetno utjecale.

Članak 33.

Pritvorenik može nositi vlastitu odjeću i obuću
pod uvjetima da je čista i uredna, te koristiti svoje posteljne
stvari.

Ako pritvorenik ne želi koristiti mogućnost iz stavka
1. ovoga članka uprava zatvora osigurat će mu odgovarajuću
odjeću i obuću, koja je predviđena za osuđenike.

Članak 34.

Pritvorenici pušači, prema mogućnostima zatvora,
smjestit će se odvojeno od nepušača.

Pritvorenik u prostorijama zatvora smije pušiti ako time
ne ugrožava zdravlje drugih osoba.

Članak 35.

Svaki pritvorenik ima posebnu postelju i ormarić za osobne
stvari. Zatvor osigurava pritvoreniku posteljnu opremu koju čine:
madrac, jastuk, jastučnica, dvije plahte i pokrivač,
te s dva ručnika i kućnim papučama.

Broj pokrivača određuje se u skladu s klimatskim uvjetima
i godišnjim dobom.

Plahte i jastučnice mijenjaju se svakih 15 dana, a prema
potrebi i češće.

Osobne stvari i postelja moraju biti uredno složene.

Članak 36.

Pritvoreniku koji nema novca, osigurat će se najpotrebnije
stvari za održavanje osobne higijene (toaletni papir, sredstva
za brijanje, sapun, šampon za pranje kose, četkica
i pasta za zube, a za pritvorenice i higijenski ulošci).

Članak 37.

Pritvoreniku će se omogućiti, prema prostornim mogućnostima
zatvora i u skladu s dnevnim rasporedom praćenje TV programa,
čitanje dnevnog tiska, korištenje knjižnice,
te sportske aktivnosti.

Pritvoreniku će se na njegov zahtjev i trošak omogućiti
pretplata na tisak.

Članak 38.

Korištenje vlastitih radio i TV prijamnika, te drugih audio-vizualnih
uređaja (walkman, video, elektronske igrice i sl.) omogućit
će se u skladu sa smještajnim mogućnostima i
u mjeri u kojoj ne remete red i mir u zatvoru, sukladno dnevnom
rasporedu.

Video-kazete, čije je korištenje dopušteno, mogu
se nabavljati u videotekama putem zatvorske kantine.

Članak 39.

Odstupanje od dnevnog rasporeda na molbu pritvorenika može
odobriti upravitelj zatvora.

VI. ZDRAVSTVENA ZAŠTITA

Članak 40.

Svaki pritvorenik ima zdravstveni karton u koji se prilikom prijama
u zatvor, tijekom izdržavanja pritvora i prilikom otpuštanja
iz zatvora unose svi podaci od značaja za njegovo zdravstveno
stanje.

Članak 41.

Ostvarivanje zdravstvene zaštite sukladno članku 13.
ovoga Pravilnika i pružanje drugih zdravstvenih usluga tijekom
izvršavanja pritvora osigurava zdravstvena služba, odnosno
zatvorski liječnik u zatvoru te Bolnica za osobe lišene
slobode, na teret troškova kaznenog postupka, koji se naknađuju
od nadležnog suda posebnim zahtjevom.

Članak 42.

Pritvorenika može, po odobrenju istražnog suca, odnosno
predsjednika vijeća i pod njegovim nadzorom ili nadzorom
osobe koju on odredi, posjećivati ili pregledati liječnik
kojeg on izabere.

Uprava zatvora osigurat će uvjete za pregled iz stavka 1.
ovoga članka.

Članak 43.

Pritvorenik može, po odobrenju istražnog suca, odnosno
predsjednika vijeća nabavljati lijekove o svom trošku.
Lijekovi se čuvaju u ambulanti zatvora i daju pritvoreniku
pod nadzorom i prema uputama zatvorskog liječnika.

Članak 44.

Kirurške i druge medicinske intervencije prema pritvoreniku
mogu se poduzimati samo uz njegov prethodni pristanak, a ako se
radi o maloljetnoj osobi, uz prethodni pristanak roditelja ili
staratelja.

Iznimno, u hitnim slučajevima kada je život pritvorenika
u opasnosti, kirurške i druge medicinske intervencije mogu
se poduzimati i bez prethodnog pristanka, ako je osoba u takvom
stanju da ne može sama odlučivati, ili ako zbog hitnosti
nije moguće pribaviti pristanak roditelja ili staratelja.

Članak 45.

O potrebi obavljanja specijalističkog pregleda u Bolnici
za osobe lišene slobode ili u odgovarajućoj zdravstvenoj
ustanovi, izvijestit će se sudac koji je odredio pritvor
i postupit će se sukladno njegovoj odluci i općim
propisima.

U svrhu liječenja pritvorenika, a uz prethodno odobrenje
nadležnog suca i mišljenje zatvorskog liječnika,
pritvorenika se može, na njegov trošak, izvesti liječniku
specijalisti kojeg on izabere.

Članak 46.

U hitnim slučajevima, o upućivanju pritvorenika u
Bolnicu za osobe lišene slobode, odnosno u odgovarajuću
zdravstvenu ustanovu, odlučuje upravitelj zatvora, na prijedlog
zatvorskog liječnika, o čemu bez odgode obavještava
istražnog suca, odnosno predsjednika vijeća.

Članak 47.

Pritvorenik ili njegov branitelj mogu tražiti od nadležnog
suda poduzimanje dodatnih medicinskih pregleda.

Članak 48.

Ako postoji sumnja da pritvorenik boluje od neke akutne ili kronične
zarazne bolesti pa je potrebno njegovo liječenje ili izolacija,
postupit će se sukladno općim propisima.

Članak 49.

Nad pritvorenikom ovisnikom, koji je započeo metadonsku
terapiju prije određivanja pritvora, zatvorski liječnik
provodi detoksifikaciju, koja u pravilu ne može trajati dulje
od dva mjeseca.

Zatvorski liječnik obvezan je voditi posebnu evidenciju
pritvorenika ovisnika na metadonskoj terapiji.

Članak 50.

Liječnički i stomatološki pregledi pritvorenika
obavljaju se u pravilu tijekom redovnog vremena zatvorske ambulante,
a u hitnim slučajevima i izvan redovnog radnog vremena.

Za pregled iz stavka 1. ovoga članka pritvorenik se javlja
odjelnom zatvorskom službeniku, koji je dužan o tome
voditi evidenciju, a o prijavku izvijestiti liječnika,
odnosno stomatologa.

Zatvorski liječnik, odnosno stomatolog dužan je o
izvršenim pregledima voditi dnevnu evidenciju.

Članak 51.

Pritvorenim ženskim osobama osigurava se posebna zdravstvena
zaštita za slučaj trudnoće i porođaja sukladno
općim propisima.

Članak 52.

U okviru svojih redovnih poslova zatvorski liječnik posebno
je dužan kontinuirano pratiti zdravstveno stanje pritvorenika,
a posebice onih iz članka 19. stavak 3. ovoga Pravilnika,
nadzirati higijensko-zdravstvene uvjete života u zatvoru
i održavanje čistoće prostorija u kojima borave
pritvorenici, posteljine, kupaonica i sanitarija.

Zatečeno stanje kao i uočene nedostatke zatvorski
liječnik evidentira u knjigu obilazaka zdravstvene službe.
O uočenim nedostacima odmah će obavijestiti upravitelja
zatvora.

Članak 53.

Pritvorenik, sukladno dnevnom rasporedu, mora održavati osobnu
higijenu i čistoću prostorija u kojima boravi. Uprava
zatvora osigurava pribor nužan za održavanje čistoće.

Pritvorenicima se omogućuje svakodnevno pranje tijela sukladno
dnevnom rasporedu.

Kupanje pritvorenika je obvezno jednom tjedno.

VII. BORAVAK NA SVJEŽEM ZRAKU

Članak 54.

Pritvorenicima se omogućava boravak na svježem zraku
najmanje dva sata dnevno u za to određenom zatvorskom prostoru.

Pritvorenici koji su smješteni u istoj prostoriji, u pravilu,
zajedno se izvode na svježi zrak.

Neće se izvoditi zajedno supočinitelji kaznenog djela
ukoliko je to odredio sud, muške i ženske osobe, maloljetnici
i punoljetne osobe, kao ni oni pritvorenici čiji bi međusobni
kontakt mogao štetiti pravilnom vođenju kaznenog postupka
i sigurnosti zatvora.

Prilikom boravka na svježem zraku pritvorenici se slobodno
kreću, razgovaraju ili sjede na klupama, ali pri tome ne
smiju kršiti druga pravila ponašanja utvrđena ovim
Pravilnikom.

Boravak pritvorenika na svježem zraku nadzire služba
osiguranja.

VIII. PREHRANA

Članak 55.

Pritvoreniku se osigurava prehrana tijekom izdržavanja pritvora
koja količinom i kakvoćom mora zadovoljavati higijenske
i prehrambene standarde.

Pritvoreniku se osiguravaju najmanje tri obroka dnevno kalorične
vrijednosti najmanje 3000 kalorija.

Bolesni pritvorenici dobivaju hranu čiju kaloričnu
vrijednost i sastav određuje liječnik.

Nadzor glede zadovoljavanja uvjeta iz stavka 1. ovoga članka
svakodnevno obavlja zatvorski liječnik i upravitelj zatvora
ili osoba koju on odredi, o čemu se dnevno unose podaci
u kontrolnu knjigu prehrane.

Članak 56.

Pritvoreniku se može omogućiti da za sebe i o svom
trošku putem uprave zatvora naruči dnevne obroke hrane
iz ugostiteljskog objekta ili iz zatvorske kuhinje.

O zahtjevu iz stavka 1. odlučuje upravitelj zatvora ili
osoba koju on ovlasti, sukladno mogućnostima zatvora, uz
prethodno mišljenje zatvorskog liječnika.

Pisanu narudžbu pritvorenik dostavlja upravi zatvora najkasnije
48 sati prije obroka.

Cijena naručenog obroka iz zatvorske kuhinje sastoji se
od stvarnih troškova namirnica, uvećano za potrošak
energije i rad kuhara, o čemu odluku donosi upravitelj.

Članak 57.

Dnevne obroke pritvorenici jedu u svojim sobama ili u odgovarajućim
zajedničkim prostorijama, koje odredi uprava zatvora.

IX. KANTINA

Članak 58.

Pritvoreniku će se omogućiti nabava prehrambenih proizvoda,
dnevnog tiska, higijenskog pribora, svježeg voća, cigareta
i sl. u kantini zatvora putem pologa, u količini koja ne
ometa boravak u prostoriji, ili prema narudžbi u slobodnoj
prodaji koju organizira uprava zatvora, sukladno dnevnom rasporedu
zatvora.

X. VEZA S BRANITELJEM

Članak 59.

Pritvorenik se s braniteljem dopisuje i razgovara bez nadzora.

Posjeta branitelja pritvoreniku obavlja se tijekom radnog vremena
u za to određenoj prostoriji, koja zadovoljava minimalne uvjete
radnog prostora, bez pregrade između branitelja i pritvorenika,
te omogućava rad odvjetnika na pripremanju obrane.

Ovlašteni zatvorski službenik može prekinuti posjetu,
ako pritvorenik narušava sigurnost i red u zatvoru.

Članak 60.

U slučaju nadzora nad pismima, porukama i razgovorima pritvorenika
i branitelja iz članka 69. Zakona o kaznenom postupku,
nadzor će se izvršavati na način i u trajanju
određenim rješenjem istražnog suca.

XI. POSJETE

Članak 61.

Po odobrenju istražnog suca sukladno odredbama ovog Pravilnika,
pritvorenika mogu posjećivati njegovi srodnici, a na njegov
zahtjev i druge osobe.

Istražni sudac može zabraniti pojedinačne posjete
ako bi zbog toga nastupila šteta za vođenje kaznenog
postupka.

Nakon podignute optužnice, a do pravomoćnosti presude
ovlaštenja iz stavka 1. i 2. ovoga članka obavlja
predsjednik sudskog vijeća.

Za maloljetnog pritvorenika odobrenje za posjete daje sudac za
mladež.

Maloljetnom pritvoreniku omogućit će se nesmetano
posjećivanje predstavnika nadležnog Centra za socijalnu
skrb.

Članak 62.

Pritvorenika koji je strani državljanin, osoba bez državljanstva
ili izbjeglica, po odobrenju istražnog suca ili predsjednika
vijeća, može posjetiti konzularni predstavnik njegove
države ili države koja štiti interese odnosnih
državljana kao i predstavnik međunarodne organizacije,
koja štiti interese osoba s posebnim statusom, sukladno odredbama
ovog Pravilnika i dnevnog rasporeda.

Članak 63.

Pritvoreniku će se omogućiti najmanje šest posjeta
mjesečno, od toga najmanje dvije posjete u neradne dane.

Maloljetnom pritvoreniku omogućit će se najmanje deset
posjeta mjesečno.

Upravitelj zatvora dužan je u okviru dnevnog rasporeda odrediti
dane u tjednu za primanje posjeta.

Članak 64.

Posjete pritvorenicima obavljaju se u za to posebno određenim
prostorijama opremljenim tako da omogućavaju potpuni vizualni
i slušni kontakt posjetitelja i pritvorenika, ali sprječavaju
neposredan fizički dodir.

Iznimno, upravitelj zatvora, na pritvorenikov zahtjev, može
odobriti posjetu u kojoj je moguć i neposredni kontakt između
posjetitelja i pritvorenika, sukladno mogućnostima zatvora.

Članak 65.

Posjeta pritvoreniku traje u pravilu najmanje petnaest minuta,
a najviše 1 sat, neovisno o broju posjetitelja. Iznimno posjeta
može trajati i dulje po odobrenju upravitelja.

Posjeta maloljetnom pritvoreniku traje najmanje trideset minuta.

Ovlašteni zatvorski službenik može prekinuti posjetu,
ako se tijekom posjeta narušava sigurnost, red i mir u zatvoru.

XII. PAKETI

Članak 66.

Pritvorenik može primati pakete težine do 5 kg sa: odjećom,
obućom, posteljinom i osobnim stvarima, upućene poštom
ili donijete. Pošiljatelj, odnosno donositelj paketa obvezan
je uz paket priložiti popis sadržaja paketa.

Poštanski paketi primaju se svaki dan.

Upravitelj zatvora, odredit će dnevnim rasporedom dane u
tjednu i u koje vrijeme se primaju doneseni paketi.

Članak 67.

Paketi će se pregledati prije uručenja pritvoreniku.

Pregled donesenog paketa obavlja nadležni zatvorski službenik
u nazočnosti donositelja te provjerava priloženi popis
sadržaja koji potpisuju donositelj i službenik te pritvorenik
prilikom preuzimanja.

Pregled poštanskog paketa obavlja nadležni zatvorski
službenik u nazočnosti pritvorenika te obojica potpisuju
popis sadržaja.

Ako se prilikom pregleda paketa pronađu skrivene stvari ili
tvari koje prema odredbama ovog Pravilnika pritvorenik ne može
zadržati kod sebe, one će se oduzeti uz potvrdu, a
o tome će se izvijestiti istražni sudac, odnosno predsjednik
vijeća.

Sukladno odluci nadležnog suda čijim rješenjem
je određen pritvor, oduzete stvari ili tvari će se priložiti
sudskim spisima, čuvati u pologu ili u skladištu zatvora
ili vratiti donositelju odnosno pošiljatelju na njegov trošak
ili predati nadležnom tijelu državne vlasti.

Članak 68.

Pritvorenik putem uprave zatvora prima novac od srodnika i drugih
osoba.

Novac poslan pritvoreniku, koji on ne želi zadržati
kod sebe, čuva se kao njegov polog kod uprave zatvora i
ubilježava se u evidenciju pologa pritvorenika.

XIII. DOPISIVANJE

Članak 69.

Pisma koja pritvorenik prima ili šalje uprava zatvora dostavit
će, prije uručivanja pritvoreniku ili otpreme, istražnom
sucu odnosno predsjedniku vijeća radi nadzora.

Pisma koje upućuje pritvorenik predaju se upravi zatvora
u otvorenoj kuverti.

Pritvoreniku koji nema vlastitih novčanih sredstava, zatvor
osigurava pribor za dopisivanje s obitelji, braniteljem, odnosno
za upućivanje podnesaka tijelima kojima se obraćaju
radi zaštite svojih prava i interesa.

XIV. KORIŠTENJE TELEFONA

Članak 70.

Pritvoreniku se omogućava telefoniranje o njegovom trošku,
putem telefonskih priključaka u krugu zatvora, u vrijeme
i na način utvrđen dnevnim rasporedom.

Istražni sudac, sudac pojedinac ili predsjednik vijeća
mogu zbog razloga sigurnosti ili postojanja nekog od razloga iz
članka 102. stavak 1. točke 1, 2. i 3. Zakona o
kaznenom postupku rješenjem ograničiti ili zabraniti
pritvoreniku korištenje telefona.

XV. VJEROISPOVIJEST

Članak 71.

Pritvorenik može zadovoljavati vjerske i duhovne potrebe.

Pritvorenik može nazočiti zajedničkim vjerskim
obredima u zatvoru. Istražni sudac odnosno predsjednik vijeća
može zabraniti, ograničiti i isključiti sudjelovanje
pritvorenika vjerskim obredima.

Upravitelj zatvora može, iz razloga sigurnosti, isključiti
pritvorenika iz sudjelovanja u vjerskim obredima.

XVI. RAD PRITVORENIKA

Članak 72.

Pritvoreniku će se na njegov zahtjev i uz odobrenje nadležnog
suca, omogućiti rad u skladu s mogućnostima zatvora.

Maloljetnom pritvoreniku će se omogućiti rad i prema
okolnostima poduku korisnu za njegov odgoj i zanimanje.

Pritvoreniku koji radi pripada naknada za rad pod istim uvjetima
kao i osuđenim osobama.

XVII. PONAŠANJE PRITVORENIKA U ZATVORU

Članak 73.

Raspored dnevnih aktivnosti pritvorenika u radne, neradne dane
i blagdane uređuje se dnevnim rasporedom zatvora.

Članak 74.

Pritvorenik je obvezan ponašati se sukladno, odredbama ovoga
Pravilnika i dnevnog rasporeda te svojim ponašanjem ne narušavati
ili ugrožavati red i sigurnost zatvora i drugih osoba.

Pritvorenik je obvezan pristojno i s poštovanjem odnositi
se prema službenicima zatvora, drugim pritvorenicima ili
posjetiteljima zatvora.

Članak 75.

Pritvorenicima nije dozvoljeno:

1) galamiti, glasno raspravljati, svađati se, dovikivati se,
bacati kroz prozor razne stvari,

2) tetoviranje i samoozljeđivanje,

3) kupoprodaja, trgovanje lijekovima, razmjena predmeta, posuđivanje
i prikupljanje materijalnih dobara,

4) bavljenje hazardnim igrama,

5) pisanje po zidovima, namještaju i zatvorskom inventaru,

6) premještanje inventara u sobi.

O ponašanju suprotnom odredbama ovoga članka uprava
zatvora pisanim putem će izvijestiti istražnog suca,
odnosno predsjednika vijeća, a upravitelj zatvora može
ograničiti pritvoreniku neke od pogodnosti iz članka
37., 38. i 39. ovoga Pravilnika.

XVIII. STEGOVNA ODGOVORNOST PRITVORENIKA

Članak 76.

Za stegovni prijestup pritvorenik odgovara stegovno.

Stegovni prijestupi su sve teže povrede koje se odnose na:

1) fizičke napade na druge pritvorenike, djelatnike ili
službene osobe, odnosno njihovo vrijeđanje,

2) izrađivanje, primanje, unošenje, krijumčarenje
predmeta za napad ili bijeg,

3) unošenje u zatvor ili pripremanje u zatvoru opojnih sredstava
ili alkohola,

4) povreda propisa o sigurnosti na radu, protupožarnoj zaštiti
te sprječavanju posljedica prirodnih nepogoda,

5) namjerno prouzročenje veće materijalne štete,

6) nedolično ponašanje prema drugim pritvorenicima
ili službenim osobama.

Članak 77.

Stegovni postupak za stegovne prijestupe iz članka 76.
ovog Pravilnika, provodi istražni sudac, odnosno predsjednik
vijeća, sukladno Zakonu o kaznenom postupku, a na prijedlog
upravitelja zatvora koji provodi pripremni postupak (pribavlja
pisano očitovanje pritvorenika i drugih osoba i sl.)

Istražni sudac, odnosno predsjednik vijeća izriče
stegovnu kaznu propisanu Zakonom o kaznenom postupku.

Protiv rješenja kojim se izriče stegovna kazna pritvorenik
ima pravo žalbe vijeću nadležnog suda u roku od
24 sata od sata primitka rješenja. Žalba ne zadržava
izvršenje rješenja.

Članak 78.

Za gubitak, namjerno ili grubom nepažnjom počinjeno
oštećenje odjevnih ili drugih predmeta u vlasništvu
zatvora, pritvorenici odgovaraju stegovno i imovinski.

Upravitelj zatvora imenuje Komisiju koja utvrđuje visinu štete.
Rješenje o utvrđenoj šteti, počinitelju i
visini štete i obvezi naknade štete, donosi upravitelj.
Ako pritvorenik odbije postupiti po rješenju upravitelja
postupit će se sukladno Zakonu o obveznim odnosima.

XIX. UPORABA SREDSTAVA PRISILE

Članak 79.

Sredstva prisile i posebne mjere održavanja reda i sigurnosti,
ovlašteni zatvorski službenik može uporabiti pod
uvjetima propisanim zakonom.

XX. PRETRAGA OSOBA I PROSTORIJA

Članak 80.

Osobna pretraga, pretraga stvari i pretraga prostorija u kojima
borave pritvorenici može se obaviti u svako doba, sukladno
sigurnosnim potrebama.

Pretragu prostorija obavljaju službenici osiguranja uz obveznu
nazočnost najmanje jednog pritvorenika koji je smješten
u sobi koja se pretražuje.

XXI. PREMJEŠTAJ PRITVORENIKA

Članak 81.

Pritvorenika se može privremeno premjestiti u drugi zatvor,
uz prethodnu suglasnost nadležnog suda, a zbog prekapacitiranosti
zatvora, sigurnosnih ili zdravstvenih razloga.

Rješenje o premještaju iz stavka 1. ovoga članka
donosi Ministarstvo pravosuđa.

XXII. PRIVREMENO IZVOÐENJE IZ ZATVORA

Članak 82.

Pritvorenika se može izvoditi iz zatvora samo po pisanoj
naredbi istražnog suca ili predsjednika vijeća.

Prepratu pritvorenika obavlja ovlašteni zatvorski službenik
po naredbi sudbenih tijela iz stavka 1. ovog članka i sukladno
posebnim propisima poduzima mjere osiguranja.

Prepratu maloljetnog pritvorenika obavlja ovlašteni zatvorski
službenik u civilnoj odjeći, osim u slučajevima
opasnih počinitelja ili najtežih kaznenih djela.

Dolaskom pritvorenika pred sudnicu, prestaje primjena mjere sigurnosti
vezivanja, osim ako time nije ugrožena sigurnost samog pritvorenika
ili drugih osoba. Za vrijeme sudske rasprave, ovlaštena službena
osoba, postupat će po naredbi suca glede primjene mjere
sigurnosti vezivanja u sudnici.

XXIII. OTPUST PRITVORENIKA

Članak 83.

Uprava zatvora dužna je pritvorenika pustiti na slobodu samo
na osnovi rješenja o ukidanju pritvora, ili istekom roka
za koji je pritvor određen, ako do isteka tog roka upravi
zatvora nije dostavljeno rješenje o produljenju pritvora.

U slučaju ukidanja pritvora na raspravi, osoba kojoj je
pritvor ukinut, pisano će se izjasniti o načinu i
vremenu poduzimanja radnji iz članka 84. i 85. ovoga Pravilnika
nadležnom zatvorskom službeniku prisutnom na raspravi.

Članak 84.

Prilikom otpuštanja, pritvoreniku se predaju sve stvari,
novac, vrijednosnice i dragocjenosti koje su bile na pologu kod
uprave zatvora.

Predaju i primitak stvari, novca, vrijednosnica i dragocjenosti
s pologa pismeno potvrđuje ovlašteni zatvorski službenik
i pritvorenik.

Članak 85.

Prilikom otpuštanja pritvorenika će pregledati zatvorski
liječnik radi ustanovljavanja zdravstvenog stanja u trenutku
njegovog odlaska iz pritvora.

U slučaju ukidanja pritvora u vrijeme odsutnosti zatvorskog
liječnika (izvan radnog vremena, zbog bolesti ili drugog
opravdanog razloga), pritvorenika će se otpustiti i bez
liječničkog pregleda, uz njegovu pisanu izjavu da
ne zahtijeva liječnički pregled. Izjava pritvorenika
se odlaže u njegov zdravstveni karton.

Ako pritvorenik u slučaju iz stavka 2. ovoga članka
zahtijeva pregled, isti će se omogućiti u najbližoj
zdravstvenoj ustanovi.

XXIV. BIJEG PRITVORENIKA

Članak 86.

U slučaju bijega pritvorenika upravitelj zatvora će
naložiti izdavanje tjeralice. Nalog se dostavlja policijskoj
upravi u mjestu zatvora.

O bijegu pritvorenika upravitelj zatvora obavještava istražnog
suca, odnosno predsjednika vijeća, predsjednika nadležnog
suda i Ministarstvo pravosuđa.

Upravitelj zatvora poduzet će potrebne mjere radi utvrđivanja
uzroka, načina i posljedica bijega.

XXV. SMRT PRITVORENIKA

Članak 87.

U slučaju smrti pritvorenika upravitelj zatvora o tome
obavještava predsjednika nadležnog suda čijim
rješenjem je određen pritvor, nadležnog državnog
odvjetnika, obitelj umrlog, matičara, branitelja i Ministarstvo
pravosuđa.

Članak 88.

Posmrtni ostaci umrlog pritvorenika predat će se obitelji
radi pokopa. Ako nije moguće postupiti sukladno stavu 1.
ovog članka, pokop će se obaviti na mjesnom groblju,
na trošak suda.

XXVI. NADZOR

Članak 89.

Nadzor nad postupanjem prema pritvorenicima obavlja predsjednik
suda koji je za to ovlašten ili sudac kojeg on odredi, sukladno
odredbama Zakona o kaznenom postupku.

Nadzor nad postupanjem prema pritvorenim maloljetnicima obavlja
sudac za mladež, koji prilikom obilaska prima usmene i pismene
pritužbe i poduzima potrebne mjere za otklanjanje utvrđenih
nepravilnosti.

XXVII. ZAKLJUČNE ODREDBE

Članak 90.

Odredbe ovog Pravilnika primjenjuju se i prema uhićenim
osobama koje su zadržane rješenjem istražnog suca
na temelju članka 98. Zakona o kaznenom postupku.

Uhićenici se smještaju u posebne prostorije zatvora,
odvojeno od ostalih osoba lišenih slobode, tj. pritvorenika,
kaznenika i prekršajno kažnjenih osoba.

Članak 91.

Upravitelj zatvora obvezan je donijeti dnevni raspored za izvršenje
pritvora u roku od petnaest dana od dana stupanja na snagu ovog
Pravilnika.

Članak 92.

Danom stupanja na snagu ovog Pravilnika prestaje važiti Pravilnik
o postupanju s pritvorenim osobama (»Narodne novine«,
broj 64/94.).

Članak 93.

Ovaj Pravilnik stupa na snagu osmog dana od dana objave u »Narodnim
novinama«

Klasa: 730-02/98-01/533
Urbroj: 514-03-02/1-99-5
Zagreb, 11. studenoga 1999.

Ministar
**dr. Zvonimir Šeparović,** v. r.

Pravilnik, NN 135/1999-2103